Korporativne komunikacije

Av. V. Holjevca 10

Zagreb 10002

Tel: 01 6450 406

Fax: 01 6452 406

**PRIOPĆENJE**

**INA ugostila najveći studentski energetski kongres u Europi**

* **Počeo 5. Međunarodni studentski energetski kongres (ASEC 2018.)**
* **Studenti i mladi inženjeri iz cijeloga svijeta tri će dana raspravljati o najnovijim dostignućima i idejama u području naftne i plinske industrije**

**Zagreb, 7. ožujka 2018.– U upravnoj zgradi Ine u Zagrebu svečano je otvoren 5. Međunarodni studentski energetski kongres (ASEC 2018.) kojeg organizira studentski ogranak SPE-a (Society of Petroleum Engineers) u Hrvatskoj. Cilj je ovog kongresa omogućiti studentima i mladim inženjeri raspravu o najnovijim dostignućima i idejama u području naftne i plinske industrije.**

Ovaj je kongres s više od 300 posjetitelja, 50 stranih studenata i preko 30 predavača i panelista najveći studentski energetski kongres u Europi. U ime organizatora okupljene je goste na svečanom otvaranju kongresa pozdravio Jean-Marc Dumas, regionalni direktor SPE-a za Centralnu, Južnu i Istočnu Europu te tom prilikom izjavio: *“S divljenjem mogu istaknuti da je hrvatski studentski ogranak SPE-a, bez obzira na skromnija sredstva od ostalih svojih kolega iz Europe, jedna od najinovativnijih studentskih sekcija. Naša je dužnost da promoviramo i podržimo njihov rad jer glavni problem u djelatnosti istraživanja i proizvodnji nafte i plina u svijetu je manjak mlađih stručnjaka te je ovo pravo mjesto za razmjenu znanja i iskustava.“*

U tri dana održavanja kongresa, od 7. do 9. ožujka, studenti će imati priliku poslušati niz panel-rasprava i stručnih predavanja u kojima će sudjelovati renomirani naftno-plinski stručnjaci. Među njima su i predstavnici Ine koja je ustupila svoje prostore za održavanje ovogodišnjeg kongresa. „*Kao vodeća hrvatska energetska kompanija koja ima veliko iskustvo i znanje u naftnom i plinskom poslovanju INA je bez zadrške prihvatila domaćinstvo ovako važnog međunarodnog studentskog kongresa. Svojim smo aktivnim sudjelovanjem u njegovom radu prethodnih godina svjedočili zaista nevjerojatnoj razmjeni energije koja krasi ovaj skup.“*, izjavio je g. Darko Markotić, Inin operativni direktor Usluga kupcima i maloprodaje.

Vladislav Brkić, predsjednik SPE ogranka Hrvatska zahvalio je Ini na domaćinstvu te dodao: *“Ovom gestom INA je dokazala da vjeruje u ovu mladost i buduće stručnjake. Upravo su oni zaslužni da je SPE Hrvatska u zadnje tri godine dobila prestižne nagrade SPE International za izvrsnost.“*

Već treću godinu zaredom Međunarodni studentski energetski kongres se održava pod visokim pokroviteljstvom predsjednice Republike Hrvatske Kolinde Grabar-Kitarović, što svjedoči o veličini i ugledu koji uživa.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 494 benzinske postaje u Hrvatskoj i u susjednim zemljama.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr